Diari Oficial de la Generalitat Valenciana


Sumari del DOGV 3690, del 17-02-2000 (2000/1194)

ORDRE de 14 de febrer de 2000, de la Conselleria de Benestar Social, per la qual es convoquen i s’estableixen les bases per a la concessió de beques per a la realització de cursos d’idiomes en determinats països de la Unió Europea durant els mesos de juliol i agost de 2000.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3690

Data del DOGV
:   17-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1194


Data del document
:   14-02-2000

Organisme emissor
:   Conselleria de Benestar Social

Tipus de document
:   Ordre

Correcció d'errades

 Descriptors 

:   * Institut Valencià de la Joventut Generalitat Jove
    * jove
    * Irlanda
    * assignació per estudis
    * el Regne Unit
    * suport econòmic
    * ajuda pública
    * ensenyament d'idiomes
    * França

ORDRE de 14 de febrer de 2000, de la Conselleria de Benestar Social, per la qual es convoquen i s'estableixen les bases per a la concessió de beques per a la realització de cursos d'idiomes en determinats països de la Unió Europea durant els mesos de juliol i agost de 2000. [2000/M1194]
  
La integració d'Espanya en la Unió Europea fa cada vegada més necessari als jóvens el coneixement d'idiomes i de països del nostre entorn europeu. Amb l'objecte d'afavorir el desenvolupament integral dels jóvens de la Comunitat Valenciana, i contribuir a la seua formació cultural i respecte per la diversitat cultural, així com facilitar la seua inserció laboral i social, la Conselleria de Benestar Social, a través de l'Institut Valencià de la Joventut (IVAJ), creu necessari i oportú promoure, mitjançant la concessió d'ajudes, el perfeccionament i aprenentatge dels idiomes anglés, francés, alemany i italià, a la República d'Irlanda, el Regne Unit de la Gran Bretanya, França, Alemanya i Itàlia, en cursos organitzats per l'Institut Valencià de la Joventut.
  
Les beques per a l'estada i realització dels cursos als països esmentats es realitzaran a l'estiu de 2000, i estan adreçades a alumnes d'ensenyaments mitjans ja iniciats en l'estudi d'idiomes als seus centres escolars o a les escoles oficials d'idiomes.
  
En virtut d'açò i en ús de les facultats que em confereix l'article 35, ll) de la Llei 5/1983, de 30 de desembre, de Govern Valencià, i l'article 47.11 del Decret Legislatiu de 26 de juny de 1991, del Consell, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Convocar les beques per a la realització de cursos d'idiomes en determinats països de la Unió Europea durant els mesos de juliol i agost de 2000, i aprovar les bases que han de regir la convocatòria, que s'inclouen com annex d'aquesta ordre.
  
Segon
  
Aprovar la despesa, a càrrec del pressupost de l'exercici 2000 de l'Institut Valencià de la Joventut, per un import màxim de 661.828.393 pessetes.
  
Disposicions finals
  
Primera
  
La Direcció General de l'Institut Valencià de la Joventut resoldrà la convocatòria, i se l'autoritza perquè adopte les instruccions i les mesures que siguen necessàries per al compliment i desplegament d'aquesta ordre, i també la gestió de la convocatòria.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
D'acord amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, aquesta ordre, que posa fi a la via administrativa, podrà ser recorreguda potestativament en reposició o directament en via contenciosa administrativa en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant de la Conselleria de Benestar Social en el termini d'un mes comptador a partir de l'endemà de la seua publicació.
  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació.
  
València, 14 de febrer de 2000
  
La consellera de Benestar Social,
  
CARMEN MAS ROS
  
ANNEX I
  
Primera. Convocatòria
  
1. Es convoquen les següents beques per a la realització de cursos d'idiomes als països de la Unió Europea que s'especifiquen:
  
Nombre beques Idioma País Duració Període
  
Fins a 350 Anglés R. Irlanda 4 setmanes Juliol 2000
  
Fins a 400 Anglés R. Irlanda 4 setmanes Agost 2000
  
Fins a 400 Anglés Regne Unit 4 setmanes Juliol 2000
  
Fins a 150 Francés França 4 setmanes Juliol 2000
  
Fins a 25 Alemany Alemanya 3 setmanes Juliol 2000
  
Fins a 10 Italià Itàlia 4 setmanes Juliol 2000
  
El benefici econòmic de la beca consisteix en el fet que l'IVAJ sufraga una part del cost, avaluable individualment per cada beneficiari en el resultat de dividir el cost del contracte corresponent per a la realització de les prestacions en què consisteix el programa oferit pel nombre de beques que es convoquen per al curs d'idioma corresponent, deduït l'import de 38.000 pessetes (IVA inclòs), que cada beneficiari ha d'aportar en concepte de quota. En les resolucions d'adjudicació de les beques s'expressarà la part de cost en què consisteix concretament la beca concedida.
  
2. Motivadament l'IVAJ podrà cancel·lar qualsevol de les opcions, en aquest cas es procedirà a la devolució de les quotes a les persones beneficiàries o s'arbitrarà la seua inclusió en programes semblants o alternatius gestionats pel mateix IVAJ, sempre que la persona interessada hi estiga d'acord.
  
3. En el supòsit que qualsevol dels cursos previstos no pogueren dur-se a terme per causes no imputables als becaris, aquests només tindran dret a la devolució de la quota que hagueren abonat.
  
4. El programa oferit consistirà en:
  
4.1 Cursos, impartits per professors natius i titulats, amb 20 hores de classe setmanals, principalment pràctiques.
  
4.2 Realització d'activitats socioculturals que afavorisquen la participació intercultural amb la resta d'estudiants, i també el coneixement dels costums i tradicions tant del país com de la regió, i altres de caràcter esportiu.
  
4.3. Estada en famílies natives, en règim de pensió completa.
  
4.4. En acabar el curs, cada participant en rebrà un certificat de realització, expedit per l'IVAJ.
  
4.5. Tots els cursos inclouen assegurança de malaltia i d'accident durant el viatge i l'estada. Les pòlisses asseguren a favor dels participants en el programa els riscos següents: malaltia, assistència sanitària i farmacèutica; si escau, despeses de trasllat d'un familiar i de repatriació, cobertura per despeses mèdiques; invalidesa absoluta o gran invalidesa; mort; pèrdua, robatori o furt d'efectes personals; responsabilitat civil, defensa legal i avançament de finances legals. No obstant això, les condicions i els riscos coberts per les pòlisses es comunicaran detalladament a les persones beneficiàries.
  
4.6. Els desplaçaments des de la Comunitat Valenciana fins al lloc de destinació on es realitze el curs es faran per via aèria o terrestre.
  
4.7. Durant tot el curs, es proporcionarà als becaris assistència tècnica permanent per personal bilingüe.
  
4.8. El programa no inclou diners de butxaca per a despeses personals ni allotjament en habitacions individuals.
  
Segona. Beneficiaris i sol·licitants de la beca
  
1. Podran sol·licitar les beques les persones que complisquen els requisits següents:
  
a) Que residisquen a la Comunitat Valenciana.
  
b) Que siguen menors de 20 anys.
  
c) Que es troben matriculades per primera vegada en el curs acadèmic 1999/2000, en un centre escolar radicat a la Comunitat Valenciana, i en algun dels cursos que a continuació s'enumeren, sempre que continguen com a assignatura l'idioma o idiomes sol·licitats. Aquest requisit d'idioma no s'exigirà als alumnes que s'acullen a allò que es preveu en la lletra e) d'aquest apartat. Els cursos són els següents:
  
- Tercer de Batxillerat Unificat Polivalent, Curs d'Orientació Universitària
  
- Primer o segon de Batxillerat
  
- Formació Professional de segon grau
  
- Cicles formatius de grau mitjà
  
d) Que hagen realitzat un curs oficial durant l'any acadèmic 1998/1999 i que complisquen els requisits següents:
  
1. Que s'haja realitzat el curs de forma completa. Si per circumstàncies excepcionals degudament justificades, s'haguera deixat transcórrer algun any acadèmic sense accedir a un nou curs, aquest apartat s'exigirà respecte de l'últim curs realitzat.
  
2. Que s'hagen aprovat totes les assignatures, excepte quan siga d'aplicació l'Ordre de 23.04.1993 de la Conselleria de Cultura, Educació i Ciència sobre avaluació en l'Educació Secundària Obligatòria; en aquest cas es puntuarà amb 0 punts l'assignatura en què haja obtingut la nota d'insuficient.
  
3. Sense perjuí del que s'ha dit abans, la nota mitjana mínima de l'expedient acadèmic de l'any 1998/1999 haurà de ser bé o 6, segons la conversió numèrica prevista en la base sisena d'aquesta ordre.
  
4. Que s'haja estudiat l'idioma o idiomes sol·licitats, exceptuant el que es preveu en la lletra e) d'aquesta base, i que, en l'idioma que es sol·licite, s'hi haja obtingut com a mínim la nota de notable o 7, segons la conversió numèrica de la base sisena d'aquesta ordre.
  
e) Si s'opta a les beques de francés, d'alemany i d'italià, els estudiants d'escoles oficials d'idiomes, a més de complir els requisits a), b), c) i d) anteriors, hauran d'estar matriculats, en l'actual curs 1999/2000, en una escola oficial d'Idiomes en el/els idioma/s sol·licitat/s, i hauran de tindre-hi algun curs aprovat del mateix idioma, amb una qualificació mínima de notable.
  
2. Els sol·licitants hauran de complir els requisits fixats en les lletres a), b), i c) de l'apartat anterior quan acabe el termini de presentació de sol·licituds.
  
Tercera. Sol·licituds i documentació
  
1. Cada persona sol·licitant haurà de presentar un únic imprés de sol·licitud que figura com a annex II, en el qual triarà, per ordre de preferència entre les diverses opcions que s'indiquen en l'apartat 1 del dit imprés, aquelles que siguen d'interés; sempre que complisca els requisits exigits per a cada opció. S'entendrà que la persona sol·licitant no opta per aquelles opcions que no assenyale.
  
2. La documentació que juntament amb l'imprés anterior hauran d'aportar els participants, mitjançant originals o fotocòpies confrontades, serà la següent:
  
2.1. Document nacional d'identitat o passaport.
  
2.2. Certificat d'empadronament en un municipi de la Comunitat Valenciana.
  
2.3. Justificació de residència legal a l'estat espanyol en el cas d'estrangers.
  
2.4. Certificat acreditatiu d'estar matriculat en el curs acadèmic 1999/2000 en algun dels cursos assenyalats en la base segona, punt 1, lletra c), el model del qual figura com a annex III.
  
2.5. Certificat de les notes obtingudes en el curs acadèmic 1998/1999, expedit pel centre en què s'hagueren cursat els dits estudis, el model del qual figura com a annex IV.
  
2.6. En els casos d'estudiants d'escoles oficials d'idiomes, a més de tot el que s'ha assenyalat en els punts anteriors:
  
a) Certificat d'estar matriculat en una escola oficial d'idiomes, en el curs 1999/2000 en l'idioma o idiomes francés, alemany o italià sol·licitat/s.
  
b) Certificat expedit per l'escola oficial d'idiomes corresponent, en què conste la nota obtinguda en l'últim curs aprovat en els idiomes francés, alemany o italià, que es sol·liciten.
  
3. A més a més, als efectes de la valoració dels mèrits en relació amb la situació econòmica, haurà d'aportar la documentació acreditativa següent:
  
3.1 Certificat/s de defunció, en relació a allò que es preveu en la base sisena, apartat 4, lletres a) i b) .
  
3.2 Fotocòpia confrontada de la o les declaracions de l'impost sobre la renda de les persones físiques de l'exercici 1998 de tots els membres de la unitat familiar, segons Llei 18/1991, de 6 de juny, de l'Impost sobre l'IRPF i reglament aplicable, en concret la caràtula o full inicial número 1, en què figuren el/s declarant/s, altres membres de la unitat familiar i altres membres amb dret a deducció, i el full de liquidació en què apareix el concepte base imposable regular, a què es refereix la base sisena, apartat 4, lletra c).
  
3.3 S'entendrà que formen una unitat familiar independent aquells fills menors que, amb el consentiment dels pares, acrediten fefaentment la seua independència familiar i econòmica, i també el seu domicili i els mitjans econòmics amb què es compte.
  
3.4 Si no s'haguera presentat la o les anteriors declaracions per no estar-hi obligat/s, s'haurà d'aportar:
  
a) L'imprés que figura com a annex V d'aquesta convocatòria, degudament emplenat.
  
b) Certificat/s de l'Agència Estatal de l'Administració Tributària en què conste la no-presentació de la o les declaracions de l'IRPF de 1998.
  
3.5 Sentència, en els supòsits de divorci o separació legal, als efectes d'acreditar els membres components de la unitat familiar, segons el que disposa l'article 87 de la Llei 18/1991, de 6 de juny, de l'Impost sobre l'IRPF i reglament aplicable, a què es refereix la base sisena, apartat 4, lletra c).
  
4. El termini de presentació de sol·licituds serà des del 21 de febrer fins al 14 de març de 2000, ambdós inclosos.
  
5. Les sol·licituds i la documentació es dirigiran als registres de l'Institut Valencià de la Joventut (c/ Hospital, 11, 46229 València; c/ Orfebres Santalínea, 2, 12456 Castelló de la Plana, i c/ Sant Cristòfol, 8 i 10, 03067 Alacant), directament o en qualsevol de les formes que preveu l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Quarta. Examen de les sol·licituds
  
Rebudes les sol·licituds, es procedirà al seu estudi i al de la documentació que les ha d'acompanyar. Si la sol·licitud no compleix els requisits que assenyala l'article 71 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanya de la documentació exigible d'acord amb aquesta ordre, es requerirà la persona interessada perquè en el termini de 10 dies n'esmene la manca o acompanye els documents preceptius, amb la indicació que, si així no ho fera, es considerarà que ha desistit de la seua petició, després de la resolució de la Direcció General de l'IVAJ.
  
Cinquena. Exclusions i incompatibilitats
  
1. Quedaran desestimades les sol·licituds d'aquelles persones que no complisquen algun o alguns dels requisits inclosos en la base segona d'aquesta ordre.
  
2. No podran accedir a aquestes beques les persones que hagen gaudit d'alguna beca d'idiomes a l'estranger concedida per la Generalitat Valenciana o per qualsevol altra administració pública. En el cas d'obtindre una altra beca gaudible durant l'any 2000 de semblants característiques a l'oferida en la present convocatòria, la persona interessada haurà de formular explícitament opció per una d'elles; si no ho fera així, s'entendrà que desisteix d'aquesta beca.
  
3. L'Institut Valencià de la Joventut es reserva la facultat de contrastar les dades aportades per cada sol·licitant amb les que estiguen en poder de les administracions públiques.
  
4. Quedarà sense efecte la concessió de la beca, després d'audiència amb la persona interessada, amb l'obligació consegüent de reintegrament de despeses més els interessos legals des que es produiren les dites despeses, si, injustificadament, no es realitza l'activitat que va motivar la concessió de la beca; si es va obtindre sense complir els requisits que s'hi exigeixen, o si s'incompleixen sense justificació les condicions establides en aquesta convocatòria, sense perjudici de les responsabilitats de tipus penal que siguen procedents en els supòsits de falsedat en les dades o en la documentació aportada.
  
Sisena. Valoració de sol·licituds
  
1. Per a cada una de les opcions previstes en la base primera, s'ordenaran les sol·licituds de major a menor d'acord amb la suma dels punts obtinguts en els epígrafs acadèmic i econòmic.
  
2. La puntuació acadèmica s'obtindrà sumant a la nota mitjana aritmètica de l'any anterior:
  
a) La nota final de cada idioma o idiomes a què s'opte, o
  
b) La nota obtinguda a l'escola oficial d'idiomes en l'últim curs aprovat, en cada idioma sol·licitat, en el cas d'optar a les beques previstes per a aquests estudiants.
  
3. La conversió a escala numèrica de les notes es realitzarà aplicant a les qualificacions expressades les puntuacions següents:
  
Suficient o apte 5 punts
  
Bé 6 punts
  
Notable 8 punts
  
Excel·lent 10 punts
  
Si les qualificacions s'expressen en forma quantitativa, la conversió numèrica es realitzarà segons les equivalències següents:
  
5 - 5,9 5 punts
  
6 - 6,9 6 punts
  
7 - 8,9 8 punts
  
9- 10 10 punts
  
4. La puntuació econòmica s'obtindrà de la manera següent:
  
a) Si el sol·licitant és orfe, 1 punt
  
b) Si el sol·licitant és orfe absolut, 2 punts.
  
c) Pel que fa al a la situació econòmica, la suma de la o les bases imposables de la declaració o declaracions de l'impost sobre la renda de les persones físiques o declaració responsable que figura en l'annex V d'aquesta convocatòria, es dividirà pel nombre de persones que s'hi indica i, segons el resultat obtingut, s'atorgarà la puntuació que corresponga:
  
A partir de 2.400.001 0 punts
  
Fins a 2.400.000 1 punt
  
- 2.300.000 2 punts
  
- 2.200.000 3 punts
  
- 2.100.000 4 punts
  
- 2.000.000 5 punts
  
- 1.900.000 6 punts
  
- 1.800.000 7 punts
  
- 1.700.000 8 punts
  
- 1.600.000 9 punts
  
- 1.607.436 10 punts
  
- 1.635.238 12 punts
  
- 1.231.105 14 punts
  
- 1.435.842 16 punts
  
- 1.451.466 18 punts
  
- 1.987.920 20 punts
  
- 636.576 22 punts
  
- 860.257 24 punts
  
- 032.289 26 punts
  
5. Si es produeixen empats, les beques s'adjudicaran d'acord amb els criteris següents:
  
Primer: major nota en l'idioma sol·licitat.
  
Segon: major nota acadèmica global.
  
Tercer: major puntuació en l'apartat a què es refereix la base sisena, punt 4, lletra c).
  
Quart: lletra inicial del primer cognom. La lletra per a resoldre els empats s'obtindrà en un sorteig públic que es celebrarà a la seu de l'IVAJ a les 12.00 hores del dia hàbil següent al de la publicació d'aquesta ordre.
  
Setena. Comissió de Selecció
  
2. El director general de l'IVAJ nomenarà, d'entre el personal al servei del Govern Valencià, cinc persones que constituiran la Comissió de Selecció. Aquesta comissió ajustarà el seu funcionament al que estableix la Llei 30/l992, de 26 de novembre, de Règim Jurídic de les Administracions Públiques i del Procediment Administratiu Comú.
  
La resolució per la qual es determine la composició nominal de la comissió es publicarà en el Diari Oficial de la Generalitat Valenciana.
  
2. La comissió elevarà a la Direcció General de l'IVAJ la relació nominal de persones excloses de la convocatòria indicant-ne la causa d'exclusió, i la relació nominal de sol·licitants ordenada per la puntuació total obtinguda i per opcions.
  
3. El director general de l'IVAJ resoldrà d'acord amb la proposta.
  
Vuitena. Procés d'adjudicació
  
Les relacions de sol·licitants s'ordenaran de major a menor per opcions. En primera instància obtindran la beca el mateix nombre de persones que places oferides per a cada opció.
  
El termini i les condicions perquè aquestes persones realitzen l'ingrés bancari de la quota corresponent se'ls comunicarà en la notificació de la beca. En cas que no el realitzaren o no hi aportaren el justificant de l'ingrés bancari dins de termini, perdran el seu dret a l'obtenció de l'ajuda i seran substituïdes per la persona següent en la relació.
  
Novena. Notificació d'adjudicacions
  
1. Les relacions de sol·licitants exclosos es notificaran en els termes que preveu la Llei 30/1992, i es faran públiques en les seus de l'IVAJ a Alacant, Castelló de la Plana i València.
  
2. Als mateixos llocs es faran públiques les relacions, ordenades de major a menor puntuació i per opcions, dels sol·licitants que no hagen resultat exclosos o la seua sol·licitud arxivada amb indicació de les persones que, en primera instància, resulten beneficiàries de l'ajuda. Aquestes seran notificades d'acord amb el procediment que preveu la Llei 30/1992.
  
3. Per tal d'aconseguir una gestió eficient dels recursos, a les persones que substituïsquen els beneficiaris que renuncien o perden el seu dret, se'ls comunicarà aquest fet i se'n deixarà constància en l'expedient.
  
Deu. Obligacions dels beneficiaris
  
1. Cada persona adjudicatària d'una beca estarà obligada a abonar la quantitat de 38.000 pessetes en concepte de quota. En la resolució d'adjudicació s'establirà el procediment i el termini per a efectuar-ne l'ingrés.
  
2. La persona becada està obligada a realitzar l'activitat que ha motivat la concessió de la beca durant el període d'aprofitament i a complir les obligacions específiques d'aquesta convocatòria.
  
3. La no-presentació al lloc d'eixida del viatge sense causa justificada serà considerada com a incompliment de l'activitat, amb els efectes que preveu el punt 4 d'aquesta base.
  
4. La interrupció del compliment de l'activitat per part del becari per causes justificades, però no cobertes dins de la pòlissa d'assegurances, suposarà que aquest es farà càrrec personalment de les despeses que el becari poguera ocasionar, incloses les de transport per tornada anticipada. Les interrupcions no justificades del compliment de l'activitat suposaran deixar sense efecte la concessió de la beca, per la qual cosa s'hi aplicarà el que disposa l'apartat 4 de la base cinquena.
  
5. L'IVAJ no es farà responsable de les pernoctacions fora del lloc de residència durant el curs, de les eixides ni de les diverses activitats que les persones becades pogueren dur a terme per iniciativa pròpia. Els danys que, en el desplegament de les seues actuacions particulars, es pogueren causar a tercers hauran de ser assumits pels propis becaris o, en el cas de menors d'edat, pels seus representants legals.
  
Onze. Modificacions de període, renúncies i devolucions
  
1. Per motius de força major, accident o malaltia greu, degudament justificats, l'IVAJ podrà, a sol·licitud de l'interessat, canviar el període adjudicat per un altre en el cas que fóra possible; si no és possible el canvi o la incorporació es reintegrarà la quota.
  
2. Per motius de força major, accident o malaltia greu, degudament justificats, podrà autoritzar-se la incorporació o tornada del curs en dates distintes a les generals, sempre que no supose una minva de més de cinc dies del programa. Les despeses que originen aquestes variacions seran a càrrec de la persona beneficiària, exceptuant que aquestes despeses estiguen cobertes per la pòlissa d'assegurança a què fa referència la base primera d'aquesta convocatòria.
  
3. Serà procedent la devolució del total de la quota sempre que l'adjudicatari renuncie expressament a la beca mitjançant comunicació dirigida a l'IVAJ i siga possible la seua substitució per una altra persona de la llista d'espera.